Хто былі 1800 чалавек, парэшткі якіх на днях знайшлі на поўначы Польшчы ў горадзе Мальбарк? Чаму іх забілі? Гэта пытанне не дае спаць усім польскім гісторыкам, асабліва спецыялістам па другой сусветнай вайне, падчас якой, адпаведна экспертызе, і былі забітыя людзі. У могілках, знойдзеных падчас будаўніцтва гатэлю, вельмі шмат дзяцей і жанчын. Усе забітыя не маюць адзення. Гісторыкі дапускаюць, што людзей забілі ўвесну 1945-га, аднак як і чаму? Большасць экспертаў упэўнены: ахвяры — не яўрэі. Тады хто? Ніводны са старажылаў не памятае пра забойства ў горадзе ў 1945 годзе людзей, прычым у такой колькасці. На думку некаторых даследчыкаў, адсутнасць адзення на нябожчыках кажа пра тое, што яны хварэлі на тыф, эпідэмія якога была ў тыя часы. Іншыя лічаць, што гэта былі былыя жаўнеры Чырвонай арміі, якія знаходзіліся ў палоне і былі забітыя адступаючымі нацыстамі. А адкуль тады дзеці і кабеты? Наступная версія: нябожчыкі — нямецкія ўцекачы, якія спрабавалі збегчы ад Саветаў на Захад. Аднак забіць такую колькасць людзей маглі толькі па загаду з самага верху, і, натуральна, нехта пра гэта ведаў. На наступным тыдні ўлады правядуць экспертызу, якая, магчыма, дапаможа знайсці адказы на частку пытанняў. І нарэшце, гісторыкі, праінспектаваўшы могілкі, заявілі, што раней нехта тут ужо пабываў.